Jansrud etter scanning: - Ingen alvorlig skade
– Kjetil Jansrud er nå undersøkt på sykehus i Vail. Ultralydscanning viser at Kjetil ikke har noen alvorlig skade, men han har vondt i skuldra. Derfor er det kun smerter som eventuelt vil skape utfordringer for Kjetil med tanke på utforrennet lørdag, skriver kommunikasjonsjef i Norges Skiforbund, Espen Graff, i en SMS. Jansrud kjørte rett inn i porten med hodet og skulderen først og gjorde etterpå flere feil i Super G-rennet i VM. Dermed kjørte gudbrandsdølen inn til 3. plass bak Hannes Reichelt og Adrien Theaux. Så kom overraskelsen Dustin Cook. Canadieren kjørte glimrende inn til sølvplass og dyttet Jansrud ned til en skuffende 4. plass. - Jeg kom ut av rytmen etter at jeg krasjet i porten. Jeg kjente ikke hånden min da jeg kjørte nedover. Jeg kjente at jeg hadde fått meg en bra trøkk. Vi skal ta noen bilder. Så får vi se hva det er, sa Jansrud til VG før scanningen. – Nå er skulderen ganske vond. Det vil den alltid være sånn rett etterpå. Den er i hvert fall ikke ute av ledd. - Frykter du for resten av VM? – Ikke ennå i hvert fall, svarer Jansrud. – Synd at Kjetil gjorde den feilen på toppen, men jeg tror og håper at det ikke har noen konsekvenser for utforen, sier Aksel Lund Svindal, som gjorde et fantastisk comeback med 6. plass – bare tiendelet bak romkameraten. – Hvis jeg skal tippe så har jeg bare fått et skikkelig slag som har truffet en nerve. Han fikk tydelig vondt i venstre skulder og gikk tvekrokete inn i løperteltet i målområdet. Sannsynligvis er flere leddbånd strukket. – Først skal jeg få orden på skulderen. Men du skal ikke se bort fra at jeg blir revansjelysten, sier han. – 4. plass er den kjipeste plassen man kan få i et VM. Det var overraskende med Dustin Cook, men slik er VM og det får man bare akseptere, sier han. OL-vinneren i Super G har fortsatt til gode å ta en VM-medalje. Men dagens litt kaotiske løp var hans beste VM-plassering noen gang. Kjetil Jansrud har fra før en 5. plass i storslalåm fra 2011.– Han gjør rett og slett for mange feil, sier NRK-ekspert Kjetil André Aamodt. Hans Reichelt kjørte svært bra fra start, gjorde en liten feil på slutten, men kjørte inn til ledelse fra startnummeret før Jansrud. Han tok VM-gull. – Han skal ha for et meget godt gjennomført løp, sier Aksel Lund Svindal – som ikke vil spekulere i om Jansrud hadde slått østerrikeren uten portkollisjonen. Men lagkapteinen tror nordmannen gikk glipp av en medalje. Aksel Lund Svindal startet selv litt forsiktig, men traff han på nesten alt. Etter bare en treningsomgang i Beaver Creek kjørte han inn til ledelse fra startnummer 14. - Helt sjukt å komme i mål og se det grønne lyset. Det hadde jeg ikke trodd, sier han. Lund Svindal kom på en meget respektabel 6. plass. Han var lykkelig etter rennet. – Alternativet er at jeg skulle ha sittet på sofaen. Da er det jo greit, smiler han. - Jeg ante ikke hvordan jeg kom til å kjøre. Jeg var rusten, men jeg måtte bare kjøre på litt mer enn jeg pleier å gjøre, sa Lund Svindal og mente at han tapte en pallplass på en liten feil helt på slutten. Det la ingen demper på gleden av å være tilbake i renn bare 110 dager etter at akillessenen røk i oktober. - En medisinsk sensasjon, mente NIFs generalsekretær Inge Andersen før rennet. - En litt spesiell følelse. Kult. Fett, sa en meget fornøyd comeback-Svindal. - Helt utrolig godt gjort, sier Kjetil André Aamodt. - Det er til å grine av dette her, sier tidligere landslagssjef Marius Arnesen. Han var rørt etter at hans tidligere elev nok en gang har kommet voldsomt tilbake etter en langvarig skade. Aksel Lund Svindal ser nå frem til utforen - som kan bli hans andre og siste VM-renn. – Etter det så begynner det å bli snakk om jeg tar startplassen fra andre folk og det vil nesten være urettferdig når jeg ikke har kvalifisert meg på en ordentlig måte, sier han. Lund Svindal tror han har enda bedre muligheter i utfor lørdag. Bode Miller kjørte friskt på hjemmebane, men falt voldsomt i kompresjonen etter å ha hektet armen i en port. Miller holdt seg til kneet. 37-åringen som nylig er ryggoperert kjørt ned til målområdet til voldsom jubel. Miller har et stort kutt bak på leggen. Det er usikkert om amerikaneren kan kjøre utfor lørdag. Aleksander Aamodt Kilde kjørte et bra VM-renn, men ble trukket litt ut i en del svinger. Han har jobbet seg tilbake etter det stygge fallet i Val Gardena før jul, men klarte ikke å være skarp nok hele veien. Dermed 1.17,06 og drøye halvsekundet bak franske Brice Roger som en stund ledet fra startnummer 1. – Det var helt greit - stabilt og fint, men jeg blir litt for passiv, sier han til VG.1. Hannes Reichelt, Østerrike 1.15,68 2. Dustin Cook, Canada 1.15,79 3. Adrien Theaux, Frankrike 1.15,92 4. Kjetil Jansrud, Norge 1.15,95 5. Matthias Mayer, Østerrike 1.15,95 6. Aksel Lund Svindal, Norge 1.16,05 7. Didier Defago, Italia 1.16,07 8. Georg Streitberger, Østerrike 1.16,22 9. Ted Ligety, USA 1.16,38 10. Kosi Klemen, Slovenia 1.16,39 ------------------------------------------------ 19. Aleksander Aamodt, Kilde, Norge 1.17,06
Kjetil Jansrud (28) kolliderte med en av de første portene, slo skulderen og klarte ikke å ta Super G-gullet han var favoritt til. Men skaden er ikke alvorlig. Hannes Reichelt tok VM-tittelen.